สัปดาห์ที่ 1

วันที่ 14-17 พฤษภาคม พ.ศ.2556

 สัปดาห์แรกของการฝึกปฏิบัติการสอนในสถานศึกษา โรงเรียน อบจ.บ้านนาบอน จังหวัดภูเก็ต ซึ่งมีนักศึกษาฝึกประสบการณ์ 5 คน โดยมีสาขาวิทยาศาสตร์ทั่วไป 2 คน สาขาดนตรีศึกษา 2 คน และสาขาคอมพิวเตอร์ 1 คน ซึ่งนักศึกษาทั้งหมดทำความรู้จักและสร้างความคุ้นเคยกันได้อย่างรวดเร็ว ซึ่งในสัปดาห์แรกของการเปิดการเรียนการสอน ทุกอย่างภายในโรงเรียนอาจจะยังดูไม่ค่อยเรียบร้อยเท่าที่ควร เนื่องจากหลายปัจจัย เช่น การซ่อมบำรุงอาคารเรียนทำให้ห้องเรียนยังดูสับสนเล็กน้อย สำหรับในส่วนของคณะครู ให้การต้อนรับอย่างอบอุ่น โดยเฉพาะครูสุวรรณี สีตีเลาะ ครูพี่เลี้ยงของกระผม พูดให้กำลังใจ และคำแนะนำสำหรับการปฏิบัติตนใน 1 ปีการศึกษา แต่มีสิ่งหนึ่งที่สร้างความท้าทายให้กระผม ก็คือ ในเดือนสิงหาคม ถึง ตุลาคม ครูพี่เลี้ยงของกระผมต้องลาคลอด ซึ่งภาระหน้าที่ทุกอย่างจะตกลงมาอยู่ที่กระผม ซึ่งถือเป็นบทพิสูจน์ความสามารถของกระผมเอง และกระผมจะปฏิบัติหน้าที่ให้ดีที่สุด และสำหรับในส่วนของเด็กนักเรียนก็ยังอยู่ในช่วงของการสร้างความคุ้นเคย เด็กส่วนใหญ่มีความน่ารัก สดใส ซุกซนตามวัย และบางคนเป็นเด็กที่มีความต้องการพิเศษ ซึ่งต้องได้รับการเอาใจใส่เป็นพิเศษ ซึ่งศึกษาความต้องการเพิ่มเติมเหล่านั้นในโอกาสถัดไป